Det er tredjedagen i retssagen mod en 53-årig mand, der er tiltalt for at have dræbt sin 41-årige ekskone for øjnene af deres to fælles børn. Børnene var seks og otte år, da drabet på deres mor fandt sted udenfor deres hjem på Skelagervej i Aalborg 17. september 2021. En bistandsadvokat har mandag redegjort for et erstatningskrav på vegne af den dræbte kvindes børn og forældre. Kravet lyder på 300.000 kroner til hvert barn og 100.000 kroner til hver forælder. Den 41-årige kvinde var deres eneste barn, og deres indbyrdes kontakt var meget tæt, begrunder bistandsadvokaten, der repræsenterer de to små drenge og deres mormor og morfar. - Vi anerkender erstatningspligten vedrørende børnene men ikke kravets størrelse, lyder det fra den 53-åriges forsvarer. I forhold til de to forældre, hvis eneste barn nu ikke længere er i live, anerkender forsvaret hverken pligt ellers størrelse. - Vi mener ikke, at det er dokumenteret tilstrækkeligt, at deres relation var så tæt, som det er påstået, lyder der fra den 53-åriges forsvarsadvokat, Lars Rask. Uenige om beløbet Den 53-åriges forsvarer fortæller, at den tiltalte er indstillet på at betale en erstatning til sine børn. - Min klient er villig til at betale et større beløb, fordi det er hans egne børn, pengene går til, lyder det fra forsvarsadvokaten. Dog anfægter han, at der ikke findes praksis for et erstatningskrav på 300.000 kroner, og at 200.000 er det rette beløb med henvisning til en tidligere dom i en lignende sag. Det skærpende ved denne sag er, at børnene aktivt forsøgte at stoppe drabet på deres mor, uddyber advokaten. At beløbet er større end, hvad man tidligere har set skyldes ifølge bistandsadvokaten, at der er taget højde for, at børnene kan få varige psykiske mén. Overvågning, chikane og trusler - Jeg var desperat, og jeg var langt ude. Sådan har den tiltalte tidligere forklaret ved Retten i Aalborg. Ifølge den tiltalte selv, var det ren og skær desperation over ikke at have nok samvær med sine børn, der førte til, at han skød og dræbte sin ekskone 17. september 2021. Den 53-årige har tidligere forklaret, at han mødte sin ekskone på en datingapp i slutningen af 2010, og at de første år med hende, var den lykkeligste tid i hans liv. Parret blev gift i 2011, og sammen fik de i de efterfølgende år to drenge. Seks år efter brylluppet gik forholdet i stykker, og parret blev skilt i 2017. Den 53-årige har tidligere fortalt i retten, at det til en begyndelse gik fint med at kommunikere og med at dele samværet med deres to drenge. Men på et tidspunkt begyndte samarbejdet at gå skævt. Omdrejningspunktet for konflikterne var den 53-åriges store interesse for sin ekskones kærlighedsliv. Han var meget interesseret i at følge med i, om hun fik en ny kæreste, har vidner med relation til den dræbte forklaret. Overvågning, trusler og chikane førte til, at den 41-årige kvinde i 2018 fik et tilhold mod sin eksmand, der forbød ham at opsøge og kontakte hende. - (..) Enten tager du mit liv, eller jeg tager dit. Jeg gør det med glæde. Mit liv er intet værd uden mine børn, som du vil tage fra mig, skrev den 53-årige blandt andet til sin ekskone i en email i april 2020. Et tilhold han er tiltalt for at have brudt adskillige gange. Erkender manddrab - nægter chikane Den 53-årige mand er tiltalt for at have skudt og dræbt sin ekskone og 39 andre forhold, der primært omhandler chikane og overtrædelse af det tilhold, hun havde mod ham. Han erkender, at han har skudt sin ekskone med en ni millimeter pistol, og han erkender derfor også, at han har været i besiddelse af pistolen. De mange forhold vedrørende chikane, trusler, og overtrædelse af tilholdet nægter han. På gerningstidspunktet var han allerede tiltalt for en række ulovlige forhold vedrørende sin adfærd omkring ekskonen. Hvis han ikke havde dræbt sin ekskone 17. september 2021, skulle han have været for Retten i Herning 11 dage senere, hvor han var tiltalt for chikane, trusler og overtrædelse af tilholdet mod kvinden. Retssagen fortsætter onsdag, hvor retten skal tage stilling til skyldsspørgsmålet. Det ventes, at der falder dom 31.maj.

Referat:
To små drenge så deres mor blive dræbt, og derfor skal de modtage en økonomisk erstatning. Summens størrelse er der dog ikke enighed om.